Valentin Ivanov (nogometni sudija)

Valentin Valentinovič Ivanov nekadašnji je sovjetski nogometaš i ruski nogometni sudija. Sin dvoje olimpijskih pobjednika iz 1956, Valentina i Lidije Ivanove, živi u Moskvi, gdje radi kao profesor tjelesnog odgoja. Od stranih jezika govori engleski.

 Karijera 
 Igračka 
Nastupao je za tri kluba, najduže za moskovski Torpedo, i stigao do finala Sovjetskog kupa 1983.

 Sudijska 
Međunarodni sudija postao je 1. januara 1997. Prva međunarodna utakmica koju je sudio bila je Luksemburg – Poljska 1999. Prije kvalifikacije za glavnog sudiju bio je pomoćni sudija i u tom svojstvu sudio je tri utakmice na Svjetskom prvenstvu 1994.

Sudio je na Kupu konfederacija 2003, Evropskom prvenstvu 2004. i Svjetskom prvenstvu U-20 2005.

Godine 2005. vodio je kvalifikacijske utakmice za Svjetsko prvenstvo između Velsa i Engleske te Švedske i Islanda. I Engleska i Švedska su se kvalificirale i izvučene su u istu grupu na Svjetskom prvenstvu. Također je izabran da sudi polufinalnu utakmicu Lige prvaka između Villarreala i Arsenala u sezoni 2005/06.

Na Euru 2004. sudio je u tri utakmice, podijelivši 15 žutih kartona i jedan crveni.

 Svjetsko prvenstvo 2006. 

Ovo takmičenje bilo je Ivanovljev posljednji veliki međunarodni turnir, s obzirom na to da je 4. jula dosegao obaveznu dob za odlazak u penziju (45 godina) za FIFA-ine sudije. U utakmici drugog kola između Portugala i Nizozemske dodijelio je 16 žutih i četiri crvena kartona. Sa 16 javnih opomena izjednačio je rekord svjetskih prvenstava koji je 2002. postavio Španac Antonio López Nieto i koji je potrajao do utakmice osmine finala Svjetskog prvenstva 2022. između Nizozemske i Argentine, kada je još jedan Španac, Antonio Mateu Lahoz, nadmašio rekord s 18 žutih kartona. Četiri isključenja (sva zbog drugog žutog kartona dotičnih igrača) postavila su novi rekord svjetskih prvenstava. Kod Portugala su isključeni Costinha i Deco, a kod Nizozemaca Khalid Boulahrouz i Giovanni van Bronckhorst. Nizozemci su bili sedam puta opomenuti, a dva igrača dobila su crvene kartone nakon drugog žutog. Portugalci su dobili devet žutih (rekord svjetskih prvenstava za jednu ekipu) te dva isključenja nakon drugog žutog. Predsjednik FIFA-e Sepp Blatter kasnije je sugerirao da je Ivanov trebao samom sebi dati žuti karton zbog lošeg suđenja tokom utakmice, rekavši u šali da je Ivanov izgledao "kao hodajući žuti karton" zbog svoje žute majice. Blatter je požalio zbog tih riječi i obećao da će se zvanično izviniti iako to nikad nije učinio.

U odbranu Ivanova stao je i Gerhard Mayer-Vorfelder, tadašnji predsjednik Nogometnog saveza Njemačke, koji je rekao da je Ivanov samo provodio pravila. Napomenuo je da u utakmici nije nedostajalo sudijske uviđavnosti nego da ekipe nisu poštovale pravila igre. Naglasio je i da je FIFA naložila sudijama da se čvrsto pridržavaju pravila kad je riječ o zahvatima, držanju za dres i traćenju vremena te da je to savršeno jasno stavljeno do znanja svim ekipama.

 Reference 

 Vanjski linkovi 
 Profil na transfermarkt.de
 Profil na mondefootball.fr

Kategorija:Rođeni 1961.
Kategorija:Živi ljudi
Kategorija:Biografije, Moskva
Kategorija:Sovjetski nogometaši
Kategorija:Nogometaši Torpedo Moskve
Kategorija:Nogometaši Dinamo Stavropolja
Kategorija:Nogometaši Dinamo Brjanska
Kategorija:Ruske nogometne sudije
Kategorija:Sudije u UEFA Ligi prvaka
Kategorija:Sudije u UEFA Evropskoj ligi